**מערך שיעור בנושא כוחה של חברות ושיתוף פעולה, בשילוב הסיפור יקינתון / שהם סמיט**

**מאת אביטל גאופטמן מדריכת עברית**

(הערה: בגוף המערך כתוב תלמידה בלשון נקבה, אך הדברים אמורים גם לתלמידים ממין זכר...)

פתיחה: המורה מחלקת לכל תלמיד/ה שני פתקים, (אפשר בצבעים שונים)

כל תלמידה מקבלת פתק ורושמת עליו שם של חברה.(לא חייבים חברה הכי טובה. יכול להיות גם חברה מן העבר.)

תוך כדי שהתלמידים רושמים המורה אומרת: נסו לדמיין מה יקרה בעוד 20 שנה בינכן ובין החברה שרשמתן. האם תשמרו על קשר? באיזו תדירות? ואם תפגשו זו את זו, מה תעשו יחד?

פתק שני:

רשמו כישרון אחד שיש לכן.

מה אפשר ליצור עם כישרון כזה? (לדוגמא, כישרון כתיבה מוליד סיפורים, כישרון בריקוד מוליד מופע ריקודים, כישרון האפייה יוליד עוגות משובחות וטעימות.)

עבודה בזוגות: כל תלמידה משתפת את חברתה בכישרון שרשמה. נסו לחשוב יחד האם כאשר שני כישרונות חוברים זה לזה, הדבר יכול ליצור משהו חדש? (מיומנות הדורשת חשיבה)

אלו מהזוגות רוצים לשתף אותנו במה שרשמו?

לדוגמא: כישרון ריקוד וכישרון משחק חוברים יחד ויוצרים מחזמר.

כישרון ארגון אירועים וכישרון שירה יולידו ערב שירה בציבור וכן הלאה.

המורה תתן משוב חיובי לדברים שנאמרו, ניתן להביע התפעלות מכישרון זה או אחר, זו הזדמנות נהדרת להעצים תלמידים, גם כאלה שאינם "מצטייינים בלימודים" ...

המורה ממשיכה ואומרת: לפעמים לא צריך דווקא שני כישרונות. מספיק שיש לאחד כישרון, ולשני רעיון...

תנו דוגמאות לכישרון ורעיון שיכולים להוליד משהו גדול? התלמידים יציעו דברים שונים.

לסיכום הדיון המורה תאמר: הדיון שערכנו בכתה היה מעניין מאוד. (ניתן להתייחס לדברים שהועלו עפ"י שיקול הדעת של המורה).

כעת אני רוצה לספר לכן על סיפור אמיתי בו חוברות יחד שתי חברות וגם שני כשרונות ומולידים יחד שיר.

אלו כישרונות צריכים לחבור יחד על מנת ליצור שיר?

בואו ונשמע את הסיפור – המורה מקריאה את הסיפור במלואו.

המורה מקריאה את הספר "יקינתון" מאת שהם סמית. – מחולק בפעימה השלישית בשנה"ל תשע"ט.

לאחר מכן המורה שואלת, האם הייתן רוצות לשמוע את סיפור השיר יקינתון מאחת הגיבורות של הסיפור?

המורה תקרין את הסרטון: <https://www.youtube.com/watch?v=BGOKVO3Uqwo#t=1187>

 או [איך "נולד" השיר "פזמון ליקינתון"](https://www.youtube.com/watch?v=BGOKVO3Uqwo)

"הַשָּׁלֵם גָּדוֹל יותר מִסַּךְ חֲלָקָיו" (המורה תכתוב/ תקרין על הלוח)

מה פירוש הביטוי? התלמידים יענו תשובות שונות ולבסוף המורה תסביר "תפקוד החלקים השונים יחדיו מניב תועלת רבה יותר מהמצב שבו כל החלקים פועלים בנפרד".

איך ביטוי זה קשור למה שלמדנו?

מה היה קורה אילו לאה ורבקה לא היו נפגשות? או שלא היו רוצות לשתף זו את זו בכישרון שלהן?

סיכום ורפלקציה, מה למדתם היום מהשיעור?

המורה נותנת משוב חיובי על תשובות התלמידים, ומסכמת: אנחנו לומדים מכאן על כוחה של חברות, ועל הכוח של אנשים ליצור יחד. שיתוף פעולה תמיד מביא איתו משהו גדול יותר.

שיעור זה יכול להוות הקדמה לפעילות כיתתית שמזמנת עבודה בשיתוף פעולה, ואז במהלך הפעילות ניתן להזכיר לתלמידים את העיקרון שנלמד בשיעור זה.